Tove Fergo (V), 2003-03-12:
Jeg vil begynde med at sige tak for alle de gode ord og den store interesse, der har været vist fra Folketingets partier
vedrørende forslaget om decentralisering og øget kompetence til landets menighedsråd.
Jeg synes, det har været en meget god proces, vi har været igennem i det næsten 1 år, der er gået, siden jeg første gang omtalte forslaget på Landsforeningen af Menighedsrådsmedlemmers årsmøde.
Jeg udsendte den 6. juni et forslag om den totale decentralisering til høring, og jeg gjorde også det, at om efteråret sendte jeg det til høring i samtlige menighedsråd.
Det er vist ikke mange lovforslag vedrørende menighedsrådenes arbejde, der har været ude i høring hos alle menighedsrådene, og det har jo betydet, at der er kommet mere end 600 høringssvar ind til os.
De har alle sammen givet udtryk for stor interesse og engagement for sagen, og det har været meget givende og interessant at læse dem.
Jeg har lyttet til høringssvarene, og jeg vil godt sige tak for de tilkendegivelser, der er kommet fra partiernes ordførere.
De har anerkendt, at det er foregået på den måde, og det er jeg meget glad for.
Høringssvarene anbefalede en mindre vidtgående decentralisering, en kompetence lagt på lokalt niveau mellem menighedsråd og provstiudvalg.
De områder, man sparer nogle niveauer på, er folkekirkens almindelige huse, og jeg skal sige til de ordførere, som har talt med bekymring om, hvorvidt det nu kan gå, og om det nu er rigtigt, hvad man har gjort opmærksom på fra stifternes side - at der mangler faglig kompetence lokalt, at menighedsrådene ikke kan klare opgaverne, at provstiudvalgene vil blive opbygget til små ministifter, osv.: De beslutninger, menighedsrådene skal tage, dér, hvor de får øget kompetence, er på områder, hvor menighedsrådene i forvejen skal tage beslutninger.
Det er istandgørelse af sognegården og istandgørelse af præsteboligen, som kan være et ganske almindeligt parcelhus.
Menighedsrådet skal træffe beslutningen, det skal bruge tid på at træffe beslutningen, og så skal det gøre det, som loven pålægger det i dag.
Det skal sende den beslutning, det
nu er kommet frem til,
til godkendelse i provstiudvalget, som så skal tage stilling og behandle sagen; tage stilling til, om det holder økonomisk, og om det er forsvarligt
Stiftøvrigheden kan så sende sagen til en præstegårdskonsulent, som kan se på, om renoveringen af badeværelset også er i orden.
Jeg stoler på og tror på, at mennesker har sund fornuft, at folkevalgte rummer sund fornuft.
Det er, hvad jeg hører
rundtomkring i landet på de mange møder, hvor der kommer utrolig mange menighedsrådsmedlemmer
Det skal vi nok påse.
Det er mennesker med sund fornuft, der sidder i landets menighedsråd, så jeg er ikke bekymret.
Men vi er selvfølgelig parate til at besvare alle de spørgsmål, udvalget ønsker at stille, og det vil kun være godt at få tingene yderligere gennemdrøftet, så det vil jeg se frem til. Så er der flere ordførere, der har været inde på spørgsmålet om det udvalgsarbejde, regeringen har igangsat vedrørende en ændring af statens tilskud til folkekirken fra at være et øremærket tilskud til hovedsagelig 40 pct. af præstelønnen til at blive et bloktilskud - man kunne også sige større frihed til folkekirken.
Jeg vil blot sige til de medlemmer, som har udtrykt bekymring i forbindelse med dette forslag, at det er et andet forslag, som intet har med dette lovforslag at gøre.
De to forslag vil aldrig komme til at påvirke hinanden.
Det er sådan, at regeringen ikke kan ændre på statstilskuddet til folkekirken, uden at Folketinget er inddraget i sagen, og uden at der kommer en konkret lovændring, som skal behandles her i Folketinget.
Jeg vil altså godt understrege, at der er ingen uklarhed her, for det er en anden lov, et helt andet problemkompleks, som ikke har noget med dette lovforslag at gøre.
Men vi er selvfølgelig parat til at svare på alle de spørgsmål, som udvalget ønsker at stille i forbindelse med de problemer, som nogle af ordførerne har givet udtryk for at der kunne være i forbindelse med det pågældende udvalgsarbejde.
Fru Karen J. Klint rejste spørgsmålet: Hvordan vil det gå med denne dristighed, denne overstrømmende dristighed ved at stole på folkestyret?
Kunne man nedsætte en følgegruppe, så man følger udviklingen?
Og der er allerede kommet et spørgsmål over til ministeriet, lidt utraditionelt, kan man sige, før lovforslaget er førstebehandlet, men det vil jeg se meget positivt på.
Jeg synes, der kunne være rigtig mange gode ideer i at følge det tæt, netop fordi der har været så stor interesse og har været stillet så mange spørgsmål om, hvad det nu er, vi gør, når vi stoler på de folkevalgte.
Til fru Margrete Auken må jeg sige: Det undrer mig ikke, at fru Margrete Auken igen fremfører sine synspunkter om, at kirken skal have mund og mæle.
Sådan må det jo være.
Det er en lejlighed.
Selv om det her forslag ikke handler om opfyldelsen af løftet i grundlovens § 66, så er det alligevel den måde, fru Margrete Auken fremfører sine synspunkter på. Det er jo også helt legalt.
Det, jeg synes, der bare kunne være lidt tiltrængt, var måske nok - det kunne der måske godt være brug for en ekstra overvejelse af, men det vil jeg i øvrigt ikke blande mig i - en lille lektion i Danmarks historie for SF's Folketingsgruppe.
Det kunne godt være nyttigt at blive lidt oplyst om, hvorfor vi har den kirkeordning, vi har i Danmark, og hvorfor den i virkeligheden er så stor en succes, som den er.
Det er ret bemærkelsesværdigt, at 88 pct. af de danske statsborgere stadig væk er medlemmer af folkekirken.
Der er næppe nogen national kirke, som har så stor en medlemsprocent, som vi har i Danmark.
Ja, fru Margrete Auken hørte rigtigt.
Det er faktisk 88 pct. af de danske statsborgere, og det er jo dem, vi repræsenterer herinde i Folketinget, som er medlemmer af folkekirken.
Men jeg siger tak for den venlige modtagelse.
Tak til de partier, som umiddelbart har støttet forslaget.
Det er jeg rigtig glad for.
Det er godt, hvis de kan få det lettere, og jeg er sikker på, at det bliver lettere for dem, når de ikke skal spørge på fire forskellige niveauer for at få lov til at gøre noget så enkelt som at sætte et badeværelse i et parcelhus i stand.